En maskeret mand med lyserød rygsæk røvede i nat 7-Eleven-butikken i Reberbansgade i Aalborg med et noget alternativt våben. Nemlig en stegegaffel, der normalt bruges til grillen, truede han sig klokken godt 03.00 i nat til en karton cigaretter og et mindre kontantbeløb. Det skriver Nordjyske . Røveren stak af med varerne i en lyserød rygsæk i retning mod Aalborgs Vestby. Rygsækken er dog fundet nu, fortæller vagtchef ved Nordjyllands Politi, Torben Larsen, til Nordjyske. Til mediet siger vagtchefen, at politiet meget gerne vil have informationer om tyven. Tildækket ansigt Han beskrives som 175-180 centimeter høj og almindelig af bygning med ansigtet dækket af et sort klæde. - Men det faldt ned på et tidspunkt, så man kunne spotte et lille sort overskæg. Bortset fra et orange halstørklæde, var han klædt helt i sort og havde hue på med hvid kant, fortæller vagtchefen til Nordjyske. Politiet kan kontaktes på telefon 1-1-4.

Opsummering:
En rygetrængende tyv stak af og er fortsat på fri fod.